Dette var Trygve Hegnars leder i Finansavisen torsdag 7. desember 2017:Meldingen om at Johan Castberg-feltet i Barenshavet vil bli bygget ut, er positiv og spennende av flere årsaker. Tankevekkende og imponerende er at de totale kostnadene er redusert fra 100 milliarder kroner til 49 milliarder kroner (skikkelig bra av Statoil), og at den nødvendige oljeprisen for å sikre lønnsomhet er senket til 35 dollar pr. fat Brent-olje.Utbyggingen vil kreve 47.000 årsverk og Johan Castberg vil trolig komme i drift i 2022 og leve i minst 30 år.Samlede nettoinntekter (etter driftskostnader) er anslått til 188 milliarder kroner, hvorav staten vil ta 138 milliarder kroner i skatter.Dette betyr at oljefesten fortsetter og at norsk velstand og velferd kan opprettholdes på et høyt nivå. Det er bare å slippe jubelen løs, og alle de som hevder at (nesten) all olje blir ulønnsom innen kort tid (miljøaktivistene er blitt eksperter på oljeøkonomi), har fått noe å tenke på.Etter Johan Castberg-feltet med 450-650 millioner fat olje kommer nye felt. Oljeeventyret i Nordsjøen og Barentshavet kan trolig (med alle forbehold) vare i 50-100 år.Helt programmessig er Naturvernforbundet opprørt og lederen Silje Ask Lundberg sier at «Castberg er kroneksempelet på dårlig timing. Det er fullstendig galskap å skulle investere i et prosjekt som vil binde Norge til enorme klimagassutslipp de neste 30 årene.»Den tidligere lederen av Naturvernforbundet, Lars Haltbrekken, som nå er blitt stortingsrepresentant for SV, er like kritisk, og sier at «for å unngå de verste konsekvensene må store deler av de oppdagede fossile energiressursene bli liggende. Oljefeltet Johan Castberg vil gi en kraftig økning i norske utslipp av klimagasser. I tillegg vil oljen gi store utslipp andre steder i verden. Dette er uforsvarlig.»Gaute Eiterjord i Natur og Ungdom er selvfølgelig like kritisk og sier at «det vil torpedere norske klimamål og bidra til farlige klimaendringer.»Vi forstår at Naturvernforbundet, Natur og Ungdom og Haltbrekken ikke bryr seg om inntekter og arbeidsplasser og inntektene til den norske velferdsstaten, men de kan ikke være så langt fra virkeligheten at de tror Johan Castberg kan stoppes.Feltet er utlyst, investorer og underleverandører står klare (Aker Solutions skal starte med 4 milliarder kroner) og staten skal få 138 milliarder kroner til glede for oss alle.Og Johan Castberg blir ikke det siste norske oljefeltet. Det blir mange, mange flere. Utlysningene kommer og oljeselskapene, inkludert Statoil, vil melde seg på i konkurransen.Galskap er det ikke og dårlig timing er det heller ikke.